Ngarak Pandhel

Tatacara upacara **Ngarak Pandhel** utawi **Ngarak Dwaja** (Inggris : ***Trooping the Colour***, Mlajeng : *Mengarak Panji-panji*) inggih punika tata cara panggelaripun tata barising para wadya ingkang ajeg kawontenaken saben taun ing Pamedan *Horse Guards Parade* ing Kitha London, Inggris (*UK*). Panggelaripun tata baris punika katindakaken dening para wadya saking *Household Division* kagem mahargya Tingalan Wiyosan Dalem Kanjeng Sri Maharaja ing Nagari Inggris.

Trooping the Colour ugi kondhang sinebat "Sovereign's Birthday Parade" ingkang tegesipun arak-arakan/kirabipun wiyosan dalem nata. Tata cara saha tata baris ingkang memper kalihan tata cara ngarak pandhel ing Inggris punika ugi kathah kawontenaken dening para wadya ing nagari-nagari sanes salebetipun *commonwealth*. Wonten ing Nagari Inggris, *Trooping the Colour* akalihan *State Opening of Parliament* (pisowanan kepyakan rad kaparlemenan) kalebet hajad nagari ingkang ageng piyambak, giyaranipun wonten ing televisi dipunpirsani ing akathah ngantos dumugi yutan lan kathah ugi para kawula ingkang sami mirsani samargi-margi.

Miturut asal-usulipun, pandhel, dwaja, daludag, gendera, klebet lan sapanunggilanipun punika kabekta wonten ing paprangan kagem ciri utawi tandha kempaling para prajurit. Pandhel asring kabludir ciri-ciri ingkang awujud ciri/tandha pakurmataning perang bregada. Pandhel punika dados barang ingkang paling wigati salebetipun tata cara ngarak pandhel. Tata cara kasebat minangka tandha pahargyan wiyosan dalem nata awit taun 1748 (taun Wlandi) lestantun dumugi samangke. Ing saben taunipun, gangsal bregada dharatan saking *Household Division* (wadyaning ratu) kapundhut satunggal bregada kagem salajengipun kadhawuhan angarak pandhelipun kanthi lampah macak anglangkungi bregada sanes ingkang sami tata. Nalika bregada pandhel lumebet samadyaning barisan, para bregada saweg macak sikep caos urmat sanjata. Nalika katindakaken lampah macak ing ngarsa dalem Kanjeng Sri Maharaja pandhel kapara mendhak (semunipun sumungkem) dene nalika lampah rikat pandhel dipunuja kumlebetipun. Ingkang Sinuhun lajeng maringaken sikep urmat dhateng pandhel wau.

Salebetipun tata cara, Kanjeng Sri Maharaja kersa tegar (utawi nitih kreta) anglangkungi the Mall (namaning margi ageng sangajenging karaton). Miyos dalem saking Karaton Buckingham tumuju Horse Guards Parade kairid para prajurit dalem kapaleri (prajurit jaranan). Sasampunipun nampi caos urmat kaprabon, Ingkang Sinuhun nuli mariksa sadaya para wadya saking *Household Division* lan ''King's Troop* (namaning bregada jaranan setabelan). Ingkang ngayahi setrik orkes utawi musikan inggih punika bregada gabungan saking bregada musik dharatan lan kapalan, sasarengan kalihan kor panambur lan panyuling *bagpipe*, gunggung sadaya cacahipun panabuh antawis 400 prajurit. Sasampunipun bregada nyadhong lan ngarak pandhel, pandhel punika wau lajeng kaarak malih ing ngarsa dalem kanthi lampah macak lan mares (rikat). Pangaraking dwaja punika katindakaken dening para prajurit dharatan, kapalan, lan setabel kapalan. (pacaking lampah baris prajurit kapalan lan setabelan katindakaken kanthi lampah "lumaku" lan lampah njojog utawi adheyan.)

Jengkar dalem saking Pamedan ugi kalajengaken *defile* malih ing sangajeng regol Karaton Buckingham. Kondur dalem ugi kairing ungeling mariyem rambah kaping 41 dening prajurit setabel kapalan (*King's Troop Royal Horse Artillery*) ing *Green Park*. Ingkang Sinuhun sakalihan garwa dalem / Kanjeng Ratu, para putra dalem, mantu dalem, wayah dalem sapiturutipun lajeng kersa miyos ing emper balkon karaton ngajeng saperlu mriksani para kawula lan nampi pakurmatan *flypast* dening *Royal Air Force''.